謁辛化光
作者：范純仁
朝代：宋

paragraphs: 濃陰結秋意，疏林嘯松聲。
時節感壯懷，挈酒慰友生。
友生冰玉士，節行映古清。
十五簪儒冠，四十無華纓。
家貧道彌富，身困譽益榮。
殷勤數賓侶，足趨顔巷輕。
高齋面幽圃，脩筠擁軒楹。
班班寒露叢，竟吐籬下英。
食具簡且潔，盤蔬亦晶明。
飲適言笑和，至樂不亂情。
郁然蘭芷芬，薰灼通心誠。
因嗟朝市間，利欲空自兵。